b"\n_START_ARTICLE_\nEmakimono\n_START_PARAGRAPH_\nEmakimono (jap. \xe7\xb5\xb5\xe5\xb7\xbb\xe7\x89\xa9\xc2\xa0= emaki-mono 'i\xc5\xa1vyniojamas paveikslas', supaprastintai \xe7\xb5\xb5\xe5\xb7\xbb = emaki)\xc2\xa0\xe2\x80\x93 horizontalus popieriaus ar \xc5\xa1ilko ritinys, u\xc5\xbeklijuotas ant pagrindo, kurio kra\xc5\xa1tai sutvirtinti brokato audiniu, su dviem mediniais voleliais galuose. Tokiais ritiniais buvo iliustruojami romanai, istorijos, budist\xc5\xb3 s\xc5\xabtros, paprastai vaizdus derinant su tekstu. Pama\xc5\xbeu i\xc5\xa1vyniojami paveikslai, vaizduojantys kurio nors \xc4\xafvykio eig\xc4\x85, buvo populiar\xc5\xabs Japonijoje nuo XI a. iki XVI a. Ant emakimono ritini\xc5\xb3 buvo pie\xc5\xa1iama, tapoma ar \xc5\xa1tampuojama. \xc5\xa0iuose k\xc5\xabriniuose vaizduojamos batalin\xc4\x97s, romantin\xc4\x97s, religin\xc4\x97s temos, \xc4\xafpinami antgamtinio pasaulio ir liaudiniai siu\xc5\xbeetai._NEWLINE_Ritinio plotis buvo apie 30\xc2\xa0cm, ilgis gal\xc4\x97jo siekti 9\xe2\x80\x9312\xc2\xa0m. Ilgos istorijos buvo u\xc5\xbera\xc5\xa1omos ant keli\xc5\xb3 ritini\xc5\xb3. Jie buvo saugomi susukti, perri\xc5\xa1ti \xc5\xa1ilkine virvele. Ritinys buvo skaitomas i\xc5\xa1 de\xc5\xa1in\xc4\x97s \xc4\xaf kair\xc4\x99, pama\xc5\xbeu j\xc4\xaf i\xc5\xa1vyniojant ir taip pasukant, kad b\xc5\xabt\xc5\xb3 patogu laikyti rankose. Perskai\xc4\x8dius k\xc5\xabrin\xc4\xaf, ritin\xc4\xaf tekdavo susukti atgal, iki jo prad\xc5\xbeios._NEWLINE_\xc5\xbdinomiausias emakimono yra klasikinis japon\xc5\xb3 literat\xc5\xabros k\xc5\xabrinys \xe2\x80\x9eSakm\xc4\x97 apie princ\xc4\x85 Gend\xc5\xbei\xe2\x80\x9c. J\xc4\xaf sudar\xc4\x97 20 ritini\xc5\xb3, kuri\xc5\xb3 bendras ilgis buvo 137\xc2\xa0m, \xc4\xafskaitant per 100 pie\xc5\xa1ini\xc5\xb3 ir vir\xc5\xa1 300 kaligrafijos lap\xc5\xb3. Iki m\xc5\xabs\xc5\xb3 dien\xc5\xb3 i\xc5\xa1lik\xc4\x99 tik \xc5\xa1io k\xc5\xabrinio fragmentai, apie 15 proc. jo pradin\xc4\x97s apimties._NEWLINE_Pana\xc5\xa1\xc5\xabs yra vertikaliai i\xc5\xa1vyniojami, kabantys kakemono tapybos ir kaligrafijos meno ritiniai."